ལྷ་རྗེ་བྲག་སྣ་བས་རེབ་གོང་དུ་སངས་རྒྱས་ཀྱི་བསྟན་པ་རིན་པོ་ཆེ་སྤེལ་སྐབས་རྗེ་འདི་ཉིད་ཀྱི་ཞབས་ཞུའི་ནང་དུ་ལྷ་བཟོ་ཡོད་པར་མ་ཟད་ལྷ་སྐུ་དང་མཆོད་རྟེན་བཅས་ཀྱི་ཐིག་རྩའི་མ་ཕྱི་ཡང་རེབ་གོང་ཕྱོགས་སུ་ཁྱེར་ཡོང་བ་དང་།སྐབས་དེའི་རེབ་གོང་གི་ཆོས་སྲིད་གཉིས་ཀྱི་མངའ་བདག་ཆེན་པོ་རོང་ཆེན་མདོ་སྡེ་འབུམ་གྱི་ནང་སོ་ཕོ་བྲང་དུ་ལྡེབས་རིས་དང་ལྷ་སྐུལ་བཅས་བཞེངས་པ་དེ་ནི་རེབ་གོང་ས་ཁུལ་གྱི་ཆེས་སྔ་བའི་ནང་བསྟན་གྱི་སྒྱུ་རྩལ་ཡིན།དུས་དེ་སྐབས་ནས་འབག་གི་སྒྱུ་རྩལ་འདི་ཡང་ནང་བསྟན་སྒྱུ་རྩལ་དང་འདྲ་བར་དགོན་པ་དང་འཆམ་གྱི་ཁྲོད་བཀོལ་བར་མ་ཟད།ལོ་རྒྱུས་ཀྱི་ཆུ་རྒྱུན་རིང་མོའི་ཁྲོད་རེབ་གོང་སྒྱུ་རྩལ་དང་ཕྱོགས་གཅིག་ཏུ་འདྲེས་ཏེ།ལྷ་སྐུ་དང་ལྡེབས་རིས་དང་མཚུངས་པར་ཞི་ཁྲོའི་ལྷ་ཚོགས་ཀྱི་སྣང་བརྙན་དེ་ཞལ་འབག་རྣམས་སྙིང་རྗེ་དང་ལྡན་པའི་ཉམས་དང་།ཁྲོ་བའི་ཞལ་འབག་རྣམས་ཁྲོ་ཉམས་འཇིགས་རུང་གི་ཁྱད་ཆོས་བཅས་རྣམ་པ་ཚོན་མདངས་ཀྱི་དང་ལྷོད་རན་པའི་ཁྱད་ཆོས་ཇི་སྙེད་ཅིག་ལྡན།འདི་དག་ནི་རེབ་གོང་སྒྱུ་རྩལ་གྱི་ཆེས་ཐོག་མའི་སྒྱུ་རྩལ་གྱི་བརྩམས་ཆོས་ཡིན་ལ།སྒྱུ་རྩལ་བརྩམས་ཆོས་འདི་དག་ལ་བལྟས་ན་སྐབས་དེའི་དུས་ནས་རེབ་གོང་སྒྱུ་རྩལ་ལ་འཕེལ་རྒྱས་ཆེན་པོ་བྱུང་ཞིང་།རེབ་གོང་སྒྱུ་རྩལ་གྱི་ལྷ་བཟོ་མཁས་པ་གང་མང་བྱུང་ནས་རིན་ཐང་བྲལ་བའི་སྒྱུ་རྩལ་གྱི་བརྩམས་ཆོས་བཞེངས་བསྐྲུན་བྱེད་པར་མཛད་རྗེས་ཆེན་པོ་བཞག་ཡོད་པ་ཤེས་ཐུབ།དེའི་རྐྱེན་གྱིས་འབག་བཟོ་བའི་སྒྱུ་རྩལ་འདི་ཡང་དུས་རབས་ཀྱི་འགྱུར་བ་དང་བསྟུན་ནས་ས་གནས་ཁྱད་ཆོས་ལྡན་པའི་སྒྱུ་རྩལ་ཁྱད་པར་བ་ཞིག་ཏུ་གྲུབ་ཡོད།